Quoniam sepius solet evenire quod ea que sunt acta in mundo oblivioni longua vetustate traduntur, nisi scripto retineantur, hujus rei noticiam scripto nostro commendamus memorie, quod Rotbertus de Alusia, dum in sanitate corporis manebat, dedit Deo et beato Marcello martiri totum allodium suum, quod habebat aput Alusiam et villam que dicitur Ruilleium, et servos et ancillas, pro remedio anime sue. De quo videlicet dono heredes sui, post mortem ejus, calumpniam fecerunt, Wido de Clavillo et fratres sui Rainaldus et Hugo, atque Valterius de Crisiaco et Uduinus frater ejus. Quam calumpniam monachi pacificantes, duas partes servorum et ancillarum et tocius alodii quod predictus Rotbertus monachis dederat, predictis calumpniatoribus reliquerunt, et relinquendo concesserunt, tali pacto ut de tercia parte fidem servarent et tenerent ecclesie Marcelli martiris; quod si non facerent monachi nullum placitum tenerent. Hoc vero donum fuit factum tempore Valterii episcopi, de quo sunt testes; Ubaldus de Cortabollo, et Hugo Nerioldus, et Ymerus, et Henricus de Marneio.